wickkiey/tamil-wikipedia-chunked huggingface dataset:
# பெர்ச் நடவடிக்கை

**பெர்ச் நடவடிக்கை** (*Operation Perch*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு போர் நடவடிக்கை. இது ஓவர்லார்ட் நடவடிக்கையின் ஒரு பகுதியாகும். இதில் பிரிட்டானியத் தரைப்படை நாசி ஜெர்மனியின் ஆக்கிரமிப்பில் இருந்த பிரான்சின் கான் நகரைத் கைப்பற்ற முயன்று தோற்றது.  
பிரான்சு மீதான நேச நாட்டு கடல்வழிப் படையெடுப்பு நார்மாண்டியில் ஜூன் 6, 1944ல் தொடங்கியது. அதன் இலக்குகளில் ஒன்று கான் நகரைக் கைப்பற்றுவதாகும். பிரான்சின் உட்பகுதிக்கு முன்னேற கான் நகரைக் கட்டுப்பாட்டில் கொண்டு வருவது அவசியம் என்பதால் அதனைக் கைப்பற்ற நேச நாட்டுப் படைகள் தொடர் கான் சண்டை முயற்சிகளை மேற்கொண்டன. அவற்றுள் முதலாவது பெர்ச் நடவடிக்கை. நார்மாண்டிப் படையிறக்கத்துக்கு மறுநாள் (ஜூன் 7) இந்த தாக்குதல் தொடங்கியது.  
பிரிட்டானிய 30வது மற்றும் 1வது கோர்கள் கான் நகரை சுற்றி வளைத்து கைப்பற்ற முற்பட்டன. நகரின் மேற்குப் பகுதியில் 30வது கோரும் கிழக்குப் பகுதியில் 1வது கோரும் தாக்கின. ஆனால் ஜெர்மானியப் பாதுகாப்புப் படைகளின் கடும் எதிர்ப்பினால் இரு முன்னேற்றங்களும் தடைபட்டன. ஒரு வார காலம் கடும் சண்டைக்குப் பிறகு பெர்ச் நடவடிக்கை கைவிடப்பட்டது. இரு தரப்பினருக்கும் பெரும் இழப்புகள் ஏற்பட்டன. கான் நகர் ஜெர்மானிய வசமே இருந்தது.
# இசுப்புட்னிக் திட்டம்

: விண்வெளி யுகத்தின் தொடக்கம் (ஓவியரின் சித்தரிப்பு).]]
இசுப்புட்னிக் திட்டம் (ரசிய மொழியில்:Спутник, Russian pronunciation: [ˈsputnʲɪk], 'தோழன்' (அ) 'செயற்கைக்கோள்' எனும் பொருள் கொண்டது.) சோவியத் ஒன்றியத்தால் செயல்படுத்தப்பட்ட செயற்கைக்கோள் ஏவும் தொடர் திட்டமாகும். இத்திட்டத்தின் முதல் செயற்கைக்கோளான இசுப்புட்னிக் 1 மனிதனால் செய்யப்பட்டு விண்ணில் ஏவப்பட்ட முதல் பொருளாகும். அது 1957-ஆம் ஆண்டு, அக்டோபர்-4 ஆம் நாள் விண்ணில் ஏவப்பட்டது. அவ்வாண்டு உலக புவியமைப்பியல் ஆண்டு ஆகும். அச்செயற்கைக்கோள் வளிமண்டலத்தின் மேல் பகுதிகளை ஆராய மனிதனால் செய்யப்பட செயற்கைகோள்களை அனுப்ப முடியும் என்ற நம்பிக்கையை ஏற்படுத்தியது.
# ஆர்-7 ஏவுகணை

**ஆர்-7** (*R-7*, ரசிய மொழியில்: *P-7*) சோவியத் ஒன்றியத்தால் பனிப்போர்க் கால கட்டத்தில் வடிவமைக்கப்பட்டு தயாரிக்கப்பட்ட ஏவுகணையாகும். இதுவே உலகின் முதல் கண்டம் விட்டு கண்டம் பாயும் ஏவுகணை ஆகும். இது 1959 முதல் 1968 வரை சோவியத் ஒன்றியத்தால் பயன்படுத்தப்பட்டது. மேற்குலகத்தில் எஸ்எஸ்-6 சாப்வுட் (நேட்டோ அறிவிப்பு பெயர்) என்று இது அறியப்பட்டது. சோவியத் ஒன்றியத்தில் "ஜிஆர்எயு சுட்டெண் 8கே71" எனும் பெயரால் அறியப்பட்டது. இதன் மாறுபட்ட வடிவமைப்பே இசுப்புட்னிக் 1 செயற்கைகோளை விண்ணில் ஏவப் பயன்படுத்தப்பட்டது. சோயுஸ் விண்வெளி ஏவு வாகனம், மோல்னியா, வோஸ்டாக், வோச்காத் ஏவு வாகனங்கள் வடிவமைக்க அடிப்படையாக அமைந்தது.  
இதற்கு "செம்யோர்கா" என்ற பட்டைப் பெயரும் உண்டு. ரசிய மொழியில் இது "எண் 7" (அ) "ஏழு மனிதர்களின் கூட்டம்" எனப் பொருள்படும்.
# ஆர்-7 ஏவுகணை

## விவரணை

R-7 ஏவுகணையானது 34 மீட்டர் உயரமும் 3 மீட்டர் விட்டமும் 280 மெட்ரிக் டன்கள் எடையும் கொண்டது. இது இருநிலைகள் கொண்டது. அவை திரவ ராக்கெட் எஞ்சினால் இயக்கப்படும். எரிபொருள்: திரவ ஆக்சிஜன் மற்றும் கெரோசின். சுமந்து செல்லும் வெடிபொருளை 8,800 மீட்டர் தொலைவு தாண்டி 5 மீட்டர் துல்லியத்துடன் தாக்கவல்லது. 3 மெகாடன் டிஎன்டி வெடிபொருளின் திறன் கொண்ட அணுஆயுதம் இதன்மூலம் ஏந்தி செல்லப்படும்.
# கண்டம் விட்டு கண்டம் பாயும் ஏவுகணை

**கண்டம் விட்டு கண்டம் பாயும் ஏவுகணை** (**intercontinental ballistic missile** -**ICBM**) பொதுவாக 5,000 கிலோமீட்டர்களுக்கும் மேலாக பறக்கும் திறன் கொண்ட நெடுவீச்சு ஏவுகணையாகும். இவை பொதுவாக அணு ஆயுதங்களை சுமந்து செல்லுமாறு வடிவமைக்கப்படும். இவை எறிகணை (ballistics missile) வகையைச் சார்ந்தவை. இவை ஆங்கில முன்னெழுத்துளால் ஐசிபிஎம் என்றும் பரவலாக அறியப்படுகின்றன.  
ஆரம்ப காலகட்டத்தில் கண்டம் விட்டு கண்டம் பாயும் ஏவுகணைகளின் தாக்குதலின் துல்லியத்தன்மை மிகக் குறைவாக இருந்தது, ஆகையால் பெரிய இலக்குகளை, எ-டு: நகரங்கள், தாக்கவே இவை பயன்படுத்தப்பட்டன. தற்காலத்தில் இவற்றின் துல்லியத்தன்மை ஒரு சில மீட்டர்கள் வரை மேம்பட்டுள்ளது. நீர்மூழ்கிகளிலிருந்து ஏவப்படும் கண்டம் விட்டு கண்டம் பாயும் ஏவுகணைகளும் அதிகளவில் வடிவமைக்கப்பட்டுள்ளன.  
இவ்வகை ஏவுகணைகள் மற்றவகை ஏவுகணைகளை விட அதிக தூரம் சென்று தாக்குபவையாகவும் அதிக வெடிபொருள் தாங்கிச்செல்பவையாகவும் உள்ளன. மற்ற ஏவுகணைகள்: இடைப்பட்ட தூரம் பாயும் ஏவுகணைகள் (Intermediate-range ballistic missiles - IRBMs), நடுத்தர தூரம் பாயும் ஏவுகணைகள் (Medium-range ballistic missiles - MRBMs), குறுகிய தூர ஏவுகணைகள் (Short-range ballistic missiles - SRBMs). மேற்கண்டபடி ஏவுகணைகளை, கண்டம் விட்டு கண்டம் பாயும், இடைப்பட்ட-வீச்சு, நடுத்தர-வீச்சு, குறுகிய-வீச்சு ஏவுகணைகளாக வகைப்படுத்துவதற்கு எந்தவொரு குறிப்பிட்ட அளவுகோலும் இல்லை. மேலும், கண்டம் விட்டு கண்டம் பாயும் ஏவுகணைகள் அணு ஆயுதம் சுமந்து செல்லும் ஏவுகணைகளாகவே பாவிக்கப்படுகின்றன, எனினும் வழமையான வெடிபொருட்களை சுமந்து செல்லும் வகையிலும் சில வடிவமைப்புகள் உள்ளன.
எறிகண சோதனை]]
# கண்டம் விட்டு கண்டம் பாயும் ஏவுகணை

## பறத்தல் நிலைகள்

கண்டம் விட்டு கண்டம் பாயும் ஏவுகணைகளின் பறத்தலை பின்வருமாறு பிரிக்கலாம். அவை:
- உந்துநிலை: 3லிருந்து 5 நிமிடங்கள் நீடிக்கும் (திரவ எரிபொருளைப் பயன்படுத்தும் கணைகளைவிட திட எரிபொருள் பயன்படுத்தும் கணைகளின் உந்துநிலை நேரம் குறைவாக இருக்கும்.). இந்த நிலை முடியும் போது, ஆரம்பத்தில் பறப்பதற்கு முடிவுசெய்யப்பட்ட பாதையைப் பொறுத்து, 150 லிருந்து 400 கி.மீ. வரையான உயரத்தில் இருக்கும். எரிதல் முடியும் வேகம் 7 கி.மீ./வி ஆக இருக்கும், இது ஏறக்குறைய தாழ்-புவி சுற்றுப்பாதை வேகமாகும்.
- இடைநிலைப் பறத்தல்: ஏறக்குறைய 25 நிமிடங்கள் - நீள்வட்டப் பாதையில் துணை-சுற்றுப்பாதை விண்வெளிப் பறத்தல்.
- மீள்நுழைவு (பொதுவாக 100 கி.மீ. உயரத்தில் ஆரம்பிக்கிறது): 2 நிமிடங்கள் நீடிக்கும் - நவீன ஏவுகணைகளின் தாக்கு வேகம் பொதுவாக 4 கி.மீ./வி ஆகும். முற்காலத்தில் தாக்கு வேகம் 1 கி.மீ./வி ஆகவிருந்தது.
# கண்டம் விட்டு கண்டம் பாயும் ஏவுகணை

## நவீன ஏவுகணைகள்

நவீன கண்டம் விட்டு கண்டம் பாயும் ஏவுகணைகள் தனித்த பல மீள்நுழைவுத் தாக்கு வாகனங்களைக் கொண்டுள்ளன - ஒவ்வொன்றும் தனித்தனி அணு ஆயுதத்தை சுமந்து செல்லும் வல்லமை கொண்டது.  
தற்காலத்தில் கண்டம் விட்டு கண்டம் பாயும் ஏவுகணைகள் பல்வேறு ஏவு-வசதிகளிலிருந்து ஏவப்படுகின்றன. அவை:
- ஏவுகணை ஏவும் அமைப்புகள்
- நீர்மூழ்கிகள்
- பெரிய ஏவுகணைதாங்கு தானுந்துகள்
- தொடர்வண்டிகள்
கடைசி மூன்று விதங்களிலும் ஏவுகணைகளை வெவ்வேறு இடங்களிலிருந்து ஏவும் வசதி உடையவையாக இருப்பதால், அவற்றை கண்டுபிடித்து அழிப்பது கடினமாகும்.
# கண்டம் விட்டு கண்டம் பாயும் ஏவுகணை

## மேலும் பார்க்க

- அணு ஆயுதம்
- நீர்மூழ்கிகள்
# கண்டம் விட்டு கண்டம் பாயும் ஏவுகணை

## வெளியிணைப்புகள்

- Intercontinental Ballistic and Cruise Missiles
- "A Tale of Two Airplanes" by Kingdon R. "King" Hawes, Lt Col, USAF (Ret.)
# சிம் சா சுயி

முனை]]
**சிம் சா சுயி** *(Tsim Sha Tsui)* ஹொங்கொங், கவுலூன் தெற்கில் அமைந்திருக்கும் ஒரு நகரம் ஆகும். இதனை சுருக்கமாக **TST** என்றும் குறிக்கப்படும். இந்நகரம் யவ் சிம் மொங் மாவட்டத்தில் உள்ளது. புவியியல் ரீதியாக கவுலூன் தீபகற்ப நிலப்பரப்பின் முனையில் விக்டோரியா துறைமுகத்தினை எதிரே கொண்டுள்ளது. 1860 ஆம் ஆண்டளவில் பிரித்தானியர் இப்பகுதி நிலப்பரப்பைக் கைப்பற்றும் முன்பு பல மீனவக் கிராமங்களாகவே இந்த நிலப்பரப்பாகவே இருந்துள்ளது. அதன் பின்னர் பிரித்தானியரால் மேற்கொள்ளப்பட்ட நகரமயமாக்கல் திட்டத்தின் கீழ் பாரிய வளர்ச்சிமிக்க ஒரு நகராக தோற்றம் பெறத் தொடங்கியது. மலைத்தொடர்களும், மலைக்குன்றுகளும் நிறைந்த இவ்விடம் இன்று அவற்றை காண முடியாதவாறு புனரமைக்கப்பட்டு எங்கும் கட்டடங்கள் எழுந்து நிற்கின்றன. அத்துடன் இந்த நகரம் ஹொங்கொங்கில் மக்கள் நெரிசல் மிக்க நகரங்களில் ஒன்றும் ஆகும்.  
இந்த சிம் சா சுயி நகரின் ஒரு பகுதியான சிம் சா சுயி கிழக்கு, ஹொங் ஹாம் குடாவை நிரப்பி மேற்கொள்ளப்பட்ட புனர்நிர்மானத் திட்டத்தினால் உருவாக்கப்பட்ட ஒரு பகுதியாகும்.
# சிம் சா சுயி

## சுற்றுலா மற்றும் தங்குமிடம்

சிம் சா சுயி நகரம் ஹொங்கொங் வரும் சுற்றுலாப் பயணிகளின் மையமாகவே காணப்படுகின்றன. உலகின் அனைத்து விதமான உணவு வகைகளும் கிடைக்கக்கூடிய வெவ்வேறு நாட்டு உணவகங்கள் உள்ளன. ஹொங்கொங்கில் மிகவும் மலிவான தங்குமிடங்கள் உள்ள நகரங்களில் இது முதன்மையானதாகும். HK$100 டொலர்கள் முதல் HK$650 வரையான நாள் வாடகை தங்குமிடங்கள் உள்ளன. அதேவேளை வசதியான மூன்று நட்சத்திர, ஐந்து நட்சத்திர சொகுகங்கள் பலவும் உள்ளன. மற்றும் ஹொங்கொங்கில் எல்லா இடங்களுக்கும் செல்லக்கூடிய ஒரு மையமாகவே இந்த நகரம் விளங்குகின்றது. ஹொங்கொங் தீவுக்கு செல்வதற்கான சிம் சா சுயி இசுடார் வள்ளத்துறையும் இந்த நகரில் உள்ளது. அதேவேளை ஹொங்கொங்கில் இருந்து சீனா செல்வதற்கான எம்டிஆர் கிழக்கு தொடருந்தகச் சேவை வசதியும் உள்ளது.
# சிம் சா சுயி

## சிறப்பு

இசுடார் வள்ளங்களின் காட்சி]]
இந்த நகரம் பல அருங்காட்சியகங்களைக் கொண்டுள்ளது. ஹொங்கொங் வரும் சுற்றுலா பயணிகள் தவறாமல் செல்லும் நட்சத்திரங்களின் சாலை, கவுலூன் பூங்கா, வான்வெளி அருங்காட்சியம், சிம் சா சுயி மணிக்கூட்டு கோபுரம், விக்டோரியா துறைமுகம் போன்றனவும் உள்ளன. அத்துடன் கின்னஸ் நூலில் இடம்பெற்ற, உலகிலேயே ஒவ்வொரு நாளும் நடாத்தப்படும் கதிரியக்க மின்னொளி வீச்சு பார்ப்பதற்கு அதிகமானோர் இந்த நகரில் உள்ள நட்சத்திரங்களின் சாலையில் கூடுவர்.  
மேலும் சிறப்பு நாட்களில் வண்ண வான்வெடி முழக்கம் இடம்பெறும் போது இந்த நகரம் முழுதும் மக்கள் நெரிசல் ஏற்படும்.  
மற்றும் சமய வழிபாட்டுத் தலங்களான சிம் சா சுயி இந்து கோயில், சிம் சா சுயி பள்ளிவாசல் மற்றும் பல கிறித்தவ கோயில்களும் பல உள்ளன.
# சிம் சா சுயி

## தொகை வணிகம்

இந்த நகரம் தொகை வணிகர்களின் மையமாகவும் விளங்குகிறது. உலகின் அனைத்து பகுதிகளில் இருந்தும் தொகை வணிகர்கள் கூடும் இடங்களில் இது முதன்மையானதாகும். குறிப்பாக ஆப்பிரிக்கா நாட்டவர்கள், தென்னாசிய நாடுகளான இந்தியா, பாக்கிசுத்தான், இலங்கை, நேபாளம் போன்ற நாடுகளில் இருந்து வரும் வணிகர்களை ஒவ்வொரு நாளும் இந்த நகரில் காணலாம்.
# சிம் சா சுயி

## சிம் சா சுயி அகலப் பரப்புக் காட்சி

<>  
</>
# சிம் சா சுயி

## தமிழர்கள்

ஹொங்கொங்கில் தமிழர்கள் அதிகம் வாழும் ஒரு நகரம் இந்த "சிம் சா சுயி" நகரமே ஆகும். தமிழருக்கு சொந்தமான பல வணிக மையங்கள், நிறுவனங்கள், உணவகங்கள் போன்றன இந்த நகரில் ஆங்காங்கே உள்ளன. குறிப்பாக சிம் சா சுயி நகரில் அமைந்திருக்கும் சுங்கிங் கட்டடத்தில் தமிழருக்கு சொந்தமான பல வணிகக் கடைகள் உள்ளன. ஹொங்கொங்கில் வெளி மாவட்டங்களில் வசிப்போரும் பல்வேறு தேவைகளுக்காக அடிக்கடி வந்து கூடும் ஒரு இடம் இந்த சிம் சா சுயி நகரமாகும்.
# உயிர்காப்பு உடன்பிறப்பு

**உயிர்காப்பு உடன்பிறப்பு** (*savior sibling* அல்லது * saviour sibling*) என்பது சில பாரதூரமான (மிகக்கடுமையான) நோய்கள் கொண்ட ஒரு குழந்தையைக் காப்பதற்காக உடன்பிறப்பாகப் பிறக்கும் குழந்தை ஆகும்.
ஃபன்கொனியின் இரத்தச்சோகை (Fanconi anemia) போன்ற சில மரபியல் தொடர்பான நோய்களுக்கு உயிரணு மாற்றச் சிகிச்சை தேவைப்படுகின்றது. இம் மருத்துவ தீர்வு முறைக்குத் தேவைப்படும் உயிரணுக்களோ அல்லது ஏற்ற உறுப்புக்களோ தக்க மரபியல் ஒவ்வுமை கொண்டுள்ள நோயற்ற ஒருவரிடம் இருந்து பெறுதல் வேண்டும், இந்தத் தீர்வின் தேவைக்காக இந்நோய் இல்லாத உடன்பிறப்பு ஒருவரே உதவ முடியும்.
உயிர்காப்பு உடன்பிறப்பு உருவாக்கம் புற உயிர்க்கருக்கட்டல் முறைமூலம் வளர்த்தெடுக்கப்படுகின்றது.
# உயிர்காப்பு உடன்பிறப்பு

## பயன்பாடு

குருதியணுமூலக் குருத்தணுக்கள் மாற்றுப்பொருத்தல் (hematopoietic stem cell transplantation) தேவைப்படும் எந்தவொரு நோய்க்கும் உயிர்காப்பு உடன்பிறப்பு முறை ஒரு தீர்வாக அமைகின்றது. இவ்வகையில் மரபியல் நோய்களான ஃபன்கொனியின் இரத்தச்சோகை (Fanconi anemia), இடயமண்டு–பிளாக்ஃபான் இரத்தச்சோகை (Diamond–Blackfan anemia (DBA)), பீட்டா தலசேமியா (β-thalassemia) போன்றவை எடுத்துக்காட்டுகள் ஆகும். குருதிப் புற்றுநோய்க்கும் (*லுக்கேமியா*) இம்முறை மூலம் சிகிச்சை அளிக்கலாம். இதில் ஃபன்கொனியின் இரத்தச்சோகை மிகவும் தீவிளைவு தரும் (ஆபத்தான) உயிர்கொல்லி நோயாகும், இதுவே வேறு நோய்கள் ஏற்படவும் வழிகோலியாகவும் இருக்கின்றது.
# உயிர்காப்பு உடன்பிறப்பு

## செயன்முறை

நோய் கொண்டுள்ள குழந்தையின் பெற்றோர்களின் விந்தணுக்களும் கருமுட்டைகளும் செயற்கை முறையில் கருப்பைக்கு வெளியே புறவுயிர்க் கருக்கட்டல் முறைமூலம் ஆய்வகத்தில் இணைக்கப்பட்டு சில கருவணுக்கள் (நுகம்) உருவாக்கப்படுகின்றன. கருக்கட்டப்பட்ட கருவணுக்களானவை கருப்பதியமுன் மரபியல் அறுதியிடல் (PGD) மூலம் மரபியல் ஒவ்வுமை உள்ளதா என்று பரிசோதனைக்குட்படுத்தப்பட்டு (HLA – மனித வெள்ளையணு பிறபொருளெதிரி வகைப்படுத்தல்) நோயுற்ற குழந்தைக்கு ஒத்துப்போகும் என்று கருதப்படும் ஒவ்வுமை உடைய கருவணு ஒன்று தெரிந்தெடுக்கப்படுகின்றது. இந்தக் கருவணுவானது தாயின் கருப்பையில் பதியம் செய்யப்படுகிறது. கருவணுக்கள் அந்தக் குறிப்பிட்ட மரபியல் நோயைக் கொண்டுள்ளதா எனும் சோதனையும் இதில் மேற்கொள்ளப்பட்டு நல்ல நலமுடைய கருவணுவே பதியம் செய்யப்படுகின்றது.
உயிர்காப்பு உடன்பிறப்பு பிறக்கும் பொழுது தொப்புள்கொடியில் இருந்து அல்லது சூல்வித்தகத்தில் இருந்து குருதி எடுக்கப்படுகிறது; எடுக்கப்பட்ட இக்குருதியின் குருத்தணுக்கள் நோயுற்ற குழந்தைக்குச் செலுத்துவதற்காகப் பராமரிக்கப்பட்டு பின்னர் நோயுற்ற குழந்தையினுள்ளே, பொதுவாக, எலும்பு மச்சைக்குள் செலுத்தப்படுகிறது.
# உயிர்காப்பு உடன்பிறப்பு

## வரலாறு

முதலாவது உயிர்காப்பு உடன்பிறப்பு அணுமருத்துவம் 2000 ஆம் ஆண்டில் மேற்கொள்ளப்பட்டது. இலீசா, ஜாக் நாசுத் தம்பதிகளுக்கு மொல்லி நாசு எனும் பெண் குழந்தை 1994ல் உயிர்கொல்லி நோயான ஃபன்கொனியின் இரத்தச்சோகையுடன் பிறந்தது. அக்குழந்தை உயிர்வாழச் சிறந்த மருத்துவம் என்புமச்சையுள் குருதிக் குருத்தணுக்களை மாற்றுவதே. எனினும் அவை உடன் பிறந்த நோயற்ற ஒருவருடையதாக இருக்கவேண்டும். இலீசா, ஜாக் நாசு உடல்நலம் உள்ள வேறொரு குழந்தையைப் பெற விரும்பினர், ஆனால் இயல்புநிலையில் அது உறுதி இல்லை. மீண்டும் குறையுடைய குழந்தை பிறக்கக்கூடும் என்ற ஐயம் இருந்தது. அந்நிலையில் கருப்பதியமுன் மரபியல் அறுதியிடல் (PGD) முறையைப் பற்றிக் கேள்விப்பட்டனர். மின்னியாபோலிசு பல்கலைக்கழக மருத்துவமனையில் பேராசிரியர் சோன் வாக்னேர் எனும் முன்னணி மருத்துவரின் ஆலோசனையின் பேரில் புற உயிர்க்கருக்கட்டல் முறை மூலம் கருவணுக்கள் உருவாக்கப்பட்டு சிறந்த ஒரு கருவணு பதியம் செய்யப்பட்டது. ஆகத்து மாதம் 29, 2000 ஆம் ஆண்டில் உலகின் முதல் உயிர்காப்பு உடன்பிறப்புக் குழந்தையான ஆதாம் நாசு பிறந்தது. ஆதாம் நாசின் தொப்புள்கொடியில் இருந்து குருதிக் குருத்தணுக்கள் எடுக்கப்பட்டு மொல்லி நாசின் என்புமச்சைக்குள் வெற்றிகரமாகச் செலுத்தப்பட்டது. மொல்லியின் உடல் நல்ல நலமான நிலைக்குத் திரும்பியது. மொல்லியின் ஃபன்கொனியின் இரத்தச்சோகை முற்றாகக் குணமடையாவிடினும் அந்த நோயால் ஏற்படக்கூடிய லுக்கேமியா மற்றும் ஏனைய புற்றுநோய்கள் தடுக்கப்பட்டன.
# உயிர்காப்பு உடன்பிறப்பு

## சமூக மற்றும் அறநெறி தொடர்பான கருதுகோள்கள்

இந்தச் செயன்முறைக்கு எதிராகச் சமூகத்தில் பல்வேறுபட்ட கருத்துக்களும் எதிர்ப்புகளும் உள்ளன. ஆதாம் நாசுக்கு முன்னரே இத்தகைய செயன்முறை ஒன்று 1990 ஆம் ஆண்டு செயற்படுத்த முயற்சி எடுக்கப்பட்டது. எனினும் பல்வேறு எதிர்ப்புக்களால் கைவிடப்பட்டது. வட கலிபோர்னியப் பல்கலைக்கழகம் இது அறநெறிக்கு உகந்ததல்ல என்று மறுத்தது.
தொப்புள்கொடியில் இருந்து குருத்தணுக்கள் பெறப்படும் சிகிச்சையானது, உயிர்காப்பு உடன்பிறப்புக்கு எந்தவித கெடுவிளைவுகளும் ஏற்படுத்தாவிடினும் ஆங்காங்கே எதிர்ப்புகள் இருந்தவண்ணம் உள்ளன. இதற்கு உறுப்புகளுக்காக என்றே ஒரு குழந்தை உருவாக்கப்படுகிறது என்னும் தவறான எண்ணமும் காரணமாக இருக்கக்கூடும். குறிப்பிட்ட எண்ணிக்கையிலான முளையக் கருவணுக்கள் நீக்கப்படுதல் அவற்றைக் குழந்தைகள் எனும் கண்ணோட்டத்தோடு பார்ப்பவர்களுக்கு ஏற்றுக்கொள்ளப்படுவதில்லை என்பதுவும் காரணமாகும்.
# கரும்பனூர் கிழான்

**கரும்பனூர் கிழான்** சங்ககால மன்னர்களில் ஒருவன். இவன் சிறந்த கொடைவள்ளல். திருவேங்கட மலைப்பகுதி நாட்டை ஆண்டுவந்தான். புலவர் நன்னாகனார் இவனைப் பெருமைப்படுத்திப் பாடியுள்ளார்.
# கரும்பனூர் கிழான்

## பாடப்பட்டுள்ள பாடல்கள்

### புறநானூறு 381

வேங்கட நாட்டு மன்னனாகக் கரும்பனூரில் இருந்துகொண்டு அரசாண்ட மன்னன் கரும்பனூர் கிழான். இவன் **வேங்கட நாடன்** எனவும் குறிப்பிடப்படுகிறான்.  
இவனைப் புலவர் **அறத்துறை அம்பி** என்று போற்றுகிறார். மக்களின் வாழ்க்கை என்னும் பேராற்றில் கொடை வழங்கும் அறத்தின் படித்துறையாக விளங்கியவன் இந்த மன்னன். ஆற்றைக் கடக்க உதவும் அம்பி என்னும் தெப்பம் உறுவர்களையும் (பெரியவர்களையும்) சிறுவர்களையும் அக்கரைக்கும் இக்கரைக்கும் கொண்டுசெல்லும். அதுபோல இவன் வாழ்க்கையின் குறிக்கோளை அடைய உதவி வந்தான். ஊனும் ஊணும் (கறியும் சோறும்) தின்று சலிக்கும்போது பால்சோறு தருவானாம். பிரியும்போது பிறரிடம் சென்று கையேந்தாவண்ணம் கொடை நல்குவானாம்.
# கரும்பனூர் கிழான்

## பாடப்பட்டுள்ள பாடல்கள்

### புறநானூறு 384

இந்தப் பாடலில் அடிகள் சிதைந்துள்ளன.  
முயல் தாவும்போது இரும்பைப் பூ கொட்டுமாம். விழா இல்லாவிட்டாலும் உழவரின் மண்பானையில் சோறு மலர்ந்திருக்குமாம். புலவர் போதும் போதும் என்று தடுத்தாலும் கரும்பனூர் கிழான் கொடை வழங்குவதை நிறுத்தமாட்டானாம். இவனது கொடைப்புகழைக் கண்டு உணவை நல்கும் மண்ணே நாணிற்றாம். இவன் விருந்தினர்க்கு ஊற்றும் நெய்யைக் கண்டு நீரே நாணம் கொண்டதாம். மழை வழங்கும் வெள்ளி எங்கு போனால் என்ன? கரும்பனூர் கிழானின் கொடை தடையின்றி வழங்கப்படுமாம்.
# சிற்பி (பலகாரம்)

**சிற்பி** அல்லது **சிப்பி** என்பது தமிழர் சமையலில் இடம்பெறும் ஒருவகை இனிப்புப் பலகாரம் ஆகும். உழுத்தம் மா, அரிசி மா, வெள்ளை மா ஆகிய மூன்றையும் கலந்து இது செய்யப்படும். பல வகை அச்சுக்களைப் பயன்படுத்தி பற்பல வடிவங்களில் இவற்றைச் செய்து பொரிப்பர். பின்னர் சீனிப் பாணி காய்ச்சிப் பிரட்டி எடுப்பர். சிற்பிகளை சிறுவர்கள் விரும்பி உண்பர். சிப்பிகளில் உள்ள கோடுகள் போன்ற அமைப்பு நிஜச் சிப்பிகளிலும் காணப்படுவதாலேயே இதற்கு சிப்பி என்று பெயர்.
# இலங்கை கிழவோன்

ஓய்மான் நாட்டின் தலைநகர் இலங்கை. சிறுபாணாற்றுப்படை என்னும் நூல் இதனை 'நன்மாவிலங்கை' என்று குறிப்பிடுகிறது. அத்துடன் 'தொன்மாவிலங்கை' என்பதிலிருந்து வேறுபட்டது என்பதையும் குறிப்பிடுகிறது.  
ஓய்மான் நல்லியக்கோடன், ஓய்மான் வில்லியாதன் ஆகியோர் இலங்கையைத் தலைநகராகக் கொண்டு ஓய்மான் நாட்டை ஆண்டுவந்த சங்ககால மன்னர்கள் எனப் புலவர் நன்னாகனார் குறிப்பிடுகிறார்.  
ஓய்மான் நல்லியக்கோடன் 'ஓவியர் பெருமகன்' என்று போற்றப்படுகிறான். இதனால் ஓய்மானாட்டு மக்கள் ஓவியர் குடியினர் என்பதை உணரமுடிகிறது.  
தற்போது திண்டிவனத்தை அடுத்துள்ள இலங்கை என்னும் ஊரே சங்ககாலத்து நன்மாவிலங்கை எனத் தெரியவருகிறது. (1)
# இலங்கை கிழவோன்

## மேற்கோள்

(1) டாக்டர் மா. இராசமாணிக்கனார், 'பத்துப்பாட்டு ஆராய்ச்சி', சென்னைப் பல்கலைக்கழக வெளியீடு.
# 1958 ஆசிய விளையாட்டுப் போட்டிகள்

**மூன்றாவது ஆசிய விளையாட்டுப் போட்டிகள்,** (III Asian Games) மே 24 1958 முதல், சூன் 1 1958 வரை யப்பான் டோக்கியோவில் நடைபெற்றது. இதில் 19 ஆசிய நாடுகளைச் சேர்ந்த 1820 வீரர்கள் பங்கேற்றனர். மூன்றாவது ஆசிய விளையாட்டுப் போட்டிகளில் 13 விளையாட்டுகள் இடம்பெற்றன. ஹொக்கி, மேசைப்பந்து, டெனிஸ், கரப்பந்து ஆகிய விளையாட்டுகள் சேர்க்கப்பட்டன.
# 1958 ஆசிய விளையாட்டுப் போட்டிகள்

## பங்குபெற்ற நாடுகள்

1.
1.
1.
1.
1.
1.
1.
1.
1.
1.
1.  
- பாகிஸ்தான்
- இஸ்ரேல்
- கொரியா
- புரூணை
- சீனா
- ஹொங்கொங்
- வியட்நாம்
- கம்போடியா
- மலாயா
# 1958 ஆசிய விளையாட்டுப் போட்டிகள்

## மொத்தப் பதக்கங்கள்

- போட்டியில் ஒதுக்கப்பட்ட தங்கப் பதக்கங்களின் எண்ணிக்கை - 113
- வெள்ளிப் பதங்களின் எண்ணிக்கை - 113
- வெண்கலப் பதங்களின் எண்ணிக்கை - 127
- மொத்தப் பதக்கங்கள் - 353
# 1958 ஆசிய விளையாட்டுப் போட்டிகள்

## விளையாட்டுக்கள்

அதிகாரபூர்வமாக 13 விளையாட்டுக்கள் இடம்பெற்றன. அவை:
- தடகளம்
- கூடைப் பந்து
- காற்பந்தாட்டம்
- நீச்சற் போட்டி
- பாரம்தூக்குதல்
- குத்துச்சண்டை
- துப்பாக்கிச்சுடு
- மற்போர்
- சைக்கிள் ஓட்டம்
- ஹொக்கி
- மேசைப்பந்து
- டெனிஸ்
- கரப்பந்து
# 1958 ஆசிய விளையாட்டுப் போட்டிகள்

## நாடுகள் பெற்ற பதக்கங்கள்

<onlyinclude>
| }</onlyinclude> |  |  |  |  |  |
| --- | --- | --- | --- | --- | --- |
| 1 | align= | 67 | 41 | 30 | 138 |
| 2 | align= | 8 | 19 | 21 | 48 |
| 3 | align= | 8 | 7 | 12 | 27 |
| 4 | align= | 6 | 11 | 17 | 34 |
| 5 | align= | 6 | 11 | 9 | 26 |
| 6 | align= | 5 | 4 | 4 | 13 |
| 7 | align= | 4 | 6 | 6 | 16 |
| 8 | align= | 2 | 0 | 3 | 5 |
| 9 | align= | 1 | 2 | 1 | 4 |
| 10 | align= | 1 | 1 | 2 | 4 |
| 12 | align= | 0 | 2 | 4 | 6 |
| 13 | align= | 0 | 1 | 3 | 4 |
| 14 | align= | 0 | 1 | 1 | 2 |
| 15 | align= | 0 | 0 | 3 | 3 |
| 16 | align= | 0 | 0 | 2 | 2
<onlyinclude> |
# நட்சத்திரங்களின் சாலை

இல் நட்சத்திரங்களின் சாலை தொடங்கும் இடத்தில் கட்டப்பட்டிருக்கும் திரைப்படச் சுருளை ஆடையாக உடுத்திய **சினிமா தேவதைச் சிலையின்** காட்சி]]  
**நட்சத்திரங்களின் சாலை** அல்லது **நட்சத்திரங்களின் ஒழுங்கை** *(Avenue of Stars)* என்பது ஹொங்கொங், சிம் சா சுயி நகரில், விக்டோரியா துறைமுகத்தின் கவுலூன் பக்கக் கரையோரமாக, கடல்மேல் கட்டப்பட்டுள்ள, ஒரு அகன்ற உலாச்சாலையாகும். இதன் நீளம் 440 மீட்டர்களாகும். இது ஹொங்கொங்கின் திரைப்பட சினிமா நட்சத்திரங்களை கௌரவிக்கும் வகையில் 2004 ஆம் ஆண்டு கட்டப்பட்டதாகும். இந்த உலாச்சாலை ஹொங்கொங் வாழும் மக்களை மட்டுமல்லாமல், ஹொங்கொங் வரும் சுற்றுலா பயணிகளையும் கவர்ந்திழுக்கும் முதன்மையான இடங்களில் ஒன்றாகும். இரவு நேரத்தில் மின்மினி மின்சார விளக்குகள், சாலையின் நிலத்தில் மிளிர, உலாச்சாலை நெடுகிலும் பட்டொளி வீசி பார்ப்போரை பரவசப்படுத்தும். அத்துடன் ஹொங்கொங்கின் வரலாற்று புகழ்பெற்ற துறைமுகமான விக்டோரியா துறைமுகமும், அந்த துறைமுகக் கடல் பரப்புக்கு எதிரே தென்படும் ஹொங்கொங் தீவின், வானளாவிகளின் அழகியக் காட்சியும் காண்போர் எவரையும் கவரச்செய்யும். இதனால் ஒவ்வொரு நாளும் உலகெங்கும் இருந்து ஹொங்கொங் வரும் பல்லாயிரக் கணக்கான சுற்றுலாப் பயணிகள் வந்துப்போகும் இடம் இந்த நட்சத்திரங்களின் சாலை என்பது குறிப்பிடத்தக்கது.  
இந்த நட்சத்திரங்களின் சாலையில் மக்கள் கூடுவதற்கான இன்னொரு சிறப்புக் காரணமும் உண்டு. அது ஹொங்கொங்கில் ஒவ்வொரு நாளும் பின்னேரம் 7:55 க்கு காட்டப்படும், உலகப் பிரசித்திப்பெற்றதும், கின்னஸ் புத்தகத்தில் இடம் பெற்றதுமான கதிரியக்க மின்னொளி வீச்சை இந்த நட்சத்திரங்களின் சாலையில் இருந்தே முழுமையாக பார்க்கக்கூடியதாக இருக்கும். இதனை காண்பதற்கென்றும் பின்னேரங்களில் மக்கள் கூட்டம் இந்த உலாச்சாலையில் குவிந்துவிடுவர்.
# நட்சத்திரங்களின் சாலை

## சிறப்பு நாட்களில்

ஹொங்கொங்கில் சிறப்பு நாட்களில் வண்ண வான்வெடி முழக்கம் இடம்பெறும் போது மக்கள் வெள்ளம், இந்த நட்சத்திர சாலை முழுதுமாக நிரம்பி, மேலும் சில கிலோ மீட்டர் தூரங்களுக்கு நெரிசலை ஏற்படுத்தும். அவ்வாறான நாட்களில் இந்த உலாச்சாலை ஹொங்கொங் காவல் துறையினாரால், மக்கள் நெரிசல் கட்டுப்படுத்தலும் இடம்பெறும். இதனால் இரவுநேர வண்ண வான்வெடி முழக்கத்தைக் காண மக்கள் மாலை 4:00 மணிக்கே இந்த சாலை நெடுகிலும் இடம் பிடிக்கத் தொடங்கிவிடுவர். அதனால் தாமதமாகச் செல்வோருக்கு இந்த நட்சத்திரங்களின் சாலை அருகாமைக்கேனும் செல்ல முடியாத நிலை ஏற்படும்.
# நட்சத்திரங்களின் சாலை

## அமைவிடம்

இந்த நட்சத்திரங்களின் சாலையின் அமைவிடம் ஹொங்கொங், கவுலூன் தீபகற்ப நிலப்பரப்பில், கவுலூனில், தமிழர்கள் செறிந்து வாழும் நகரமான சிம் சா சுயி நகரில் உள்ளது. ஹொங்கொங்கில் தமிழர்கள் அடிக்கடி கூடும் இடமான சுங்கிங் கட்டத்திலிருந்து சில மீட்டர்கள் தூரம் மட்டுமே ஆகும்.
# நட்சத்திரங்களின் சாலை

## சட்டம்

இந்த நட்சத்திரங்களின் உலாச்சாலையில் உலாவுவோர், புகைப்பிடிக்கக் கூடாது. ஈருருளி போன்ற வண்டிகளை ஓட்டிக்கொண்டோ, தள்ளிக்கொண்டோ என்றாலும் போவதற்கு அனுமதியில்லை. செல்லப்பிராணிகளான நாய், பூனை போன்றவற்றை இங்கு அழைத்துச்செல்ல முடியாது. அவற்றை மீறினால் தண்டக் கட்டணம் அறவிடப்படும். ஆனால் மாற்று வழுவுள்ளோர் தமது முச்சக்கர வண்டிகளில் செல்ல அனுமதிக்கப்படுகின்றனர். அவர்களுக்கு உதவி புரிவதற்கு என்றும் உதவியாளர்கள் உள்ளனர். வெண்சுருட்டு புகைத்தால், அதற்கான தண்டக் கட்டணம் HK$5000.00 அறவிடப்படும். எவரேனும் புகைத்தால் தயங்காமல் குறிப்பிட்ட இலக்கத்திற்கோ அல்லது **999** இலக்கத்திற்கோ அழைத்து புகார் கொடுக்கலாம். சில நிமிடங்களில் காவல் துறையினர் அருகில் நிற்பர். இருப்பினும் இங்கு வாழ் மக்கள் ஹொங்கொங் சட்டத் திட்டங்களை மீறினால் என்ன நடக்கும் எனும் விழிப்புணர்வு பெற்றவர்களாகவே உள்ளனர்.  
ஹொங்கொங் நாட்டு மக்களை பொருத்த வரையில், அவர்கள் இந்த நாட்டை காதலிப்பவர்களாகவே உள்ளனர். இங்கு அநேகமான இடங்களில் "I LOVE HONG KONG", "WE LOVE HONG KONG" எனும் வாசங்களை காணலாம். ஹொங்கொங்கில் வளர்ந்து வரும் இளம் சமுதாயமானது, (ஹொங்கொங்கில் வளரும் தமிழ் குழந்தைகள் உட்பட) தூய்மைப் பேனல் குறித்த விழிப்புணர்வு கொண்டவர்களாகவும், ஹொங்கொங் சட்டங்களை மதிக்கும் மனப்பான்மை கொண்டவர்களாவும் வளர்ந்து வருவதைக் காணலாம். இதனை அறிந்த தென்னாசிய மக்கள் கூட இச்சட்டங்களை இங்கு மதித்து நடப்பவர்களாக இருப்பதைக் காணலாம்.
# நட்சத்திரங்களின் சாலை

## தூய்மை பேனல்

ஹொங்கொங்கில் ஏனைய இடங்களைப் போன்றே, இந்த நட்சத்திரங்களின் சாலையிலும் தூய்மை பேனலைப் பார்க்கலாம். குளிர்களி, பொறியல் வகை போன்ற, சிற்றுணவு அழகு வண்டிகள் சில இந்த உலாச்சாலையில் காணப்படுகின்றன. அவ்வுணவு வகைகளை வாங்கி உண்போர், அதன் எச்சங்களை அதற்கான குப்பைத் தொட்டிகளில் கண்ணியமாக போட்டுச்செல்வதைக் காணலாம். இந்த உலாச்சாலையில் எந்த இடத்திலும் எச்சில் துப்பிக் கிடப்பதையேனும் காண்பதற்கில்லை. இன்னும் கூறப்போனால், இங்கு வைக்கப்பட்டுள்ள குப்பைத் தொட்டிகள் கூட கலைநயத்துடன் அழகாகவும், சுத்தமாகவும் உள்ளன.
# நட்சத்திரங்களின் சாலை

## வரலாறு

1982ல் "புதிய உலக மேம்படுத்தல் கூட்டுத்தாபனம்" அல்லது "புதிய உலகக் குழுமம்" என அழைக்கப்படும் நிறுவனம், சிம் சா சுயி கிழக்கில், கடலையொட்டிய நிலப்பரப்பில், ஒரு உலாச்சாலையை நிறுவியிருந்தது. 2003 ஆம் ஆண்டு இந்த உலாச்சாலையை மேலும் மேம்படுத்தி, ஹொங்கொங் சினிமா நட்சத்திரங்களை கௌரவிக்கும் வகையில் **நட்சத்திரங்களின் ஒழுங்கை** ஒன்றை அமைக்கும் திட்டத்தை இந்த நிறுவனம் முன்வைத்தது. இந்த நட்சத்திரங்களின் சாலைக்கான கட்டுமானப் பணிச் செலவு HK$40 மில்லியன் டொலர்கள் தேவைப்படும் என்றும் அறிவித்தது. அதனைத் தொடர்ந்து இத்திட்டத்தை ஹொங்கொங் சுற்றாலா சபை, ஹொங்கொங் சுற்றுலா சபை ஆணையம், ஓய்வாற்றல் மற்றும் பண்பாட்டு சேவைத் திணைக்களம், ஹொங்கொங் அரசு மற்றும் ஹொங்கொங் திரைப்பட விருது வழங்கல் சபை போன்றனவும் இணைந்து பொறுப்பேற்றன.  
இந்த நட்சத்திரங்களின் சாலையின் கட்டுமானப் பணிகள் நிறைவுபெற்று, 2004 ஏப்பிரல் 28 ஆம் திகதி பொது மக்களின் பயன்பாட்டிற்கு திறந்து வைக்கப்பட்டது. எனினும் அதற்கு முதல் நாளான, 27 ஆம் திகதி ஹொங்கொங் அரச தலைவர்கள் மற்றும் ஹொங்கொங் திரைப்பட விருது வழங்கல் சபையினரின் தலைமையின் கீழ் வைபவ ரீதியான திறப்பு விழா இடம்பெற்றது.
# நட்சத்திரங்களின் சாலை

## சிறப்புத் தகவல்கள்

இந்த நட்சத்திரங்களின் சாலையின் அருகாமையில் உல்லாசப் பயணிகளைக் கவரும் வேறு சில இடங்களும் உள்ளன. அவைகளாவன, ஹொங்கொங் கலை அருங்காட்சியகம், ஹொங்கொங் பண்பாட்டு மையம், வான்வெளி அருங்காட்சியம், ஹொங்கொங்கின் பழமையான நினைவு சின்னங்களில் ஒன்றான சிம் சா சுயி மணிக்கூட்டு கோபுரம் போன்றவைகளாகும். அத்துடன் புதிய உலக மையக் கட்டடமும் இந்த உலாச்சாலையை அண்மித்தே உள்ளது.  
இந்த நட்சத்திரங்களின் உலாச்சாலை நிலப்பரப்பின் மேல், ஹொங்கொங்கின் பிரசித்திப்பெற்ற சினிமா நட்சத்திரங்களின் நூற்றாண்டு வரலாற்றை நினைவு கூறும் வகையில், நட்சத்திரங்களின் கை தடங்கள் பொதிக்கப்பட்டுள்ளன. அவற்றில் ஹொலிவூட் திரைப்படங்களிலும் நடித்து உலகப்புகழ் பெற்ற புரூசு லீ, யக்கிச்சான், யெட் லீ போன்ற நட்சத்திரங்களின் தடங்களும் அடங்கும். பலவற்றில் குறிப்பிட்ட நட்சத்திரங்கள் தங்களின் கையெழுக்களையும் பொதித்துள்ளனர். அவர்கள் இந்த நட்சத்திரங்களில் சாலையின் கட்டுமாணப் பணிகள் நடைபெற்றுக்கொண்டிருக்கும் போது உயிருடன் இருந்தவர்களாகும். அதேவேளை முன்னாள் நட்சத்திரங்களின் தடங்களில் அவை இருக்காது.  
கை தடம் காணமுடியாத, நட்சத்திரங்களின் நினைவுத்தடங்களில் பெயர்கள் மட்டுமே பொறிக்கப்பட்டுள்ளன. அவற்றில் கை தடமோ, கையெழுத்து பதிப்போ இருக்காது. எடுத்துக்காட்டாக புரூசு லீயின் தடத்தில் அவரின் பெயர் மட்டுமே உள்ளது.  
சாலையின் கடலோரமாக புரூசு லீயை நினைவு கூறும் வகையில், ஒரு வெங்கலச் சிலையும் இந்த நட்சத்திரங்களின் சாலையில் வைக்கப்பட்டுள்ளது. மற்றும் புரூசு லீயின் நினைவுப் பொருள் விற்பனையகம் ஒன்றும் உள்ளது.  
அத்துடன் யக்கிச்சானின் நினைவுப் பொருள் விற்பனையகம் ஒன்றும், ஹொங்கொங்கில் பிரசித்திப் பெற்ற இன்னொரு நட்சத்திரத்தின் நினைவுப் பொருள் விற்பனையகம் ஒன்றும் கூட உள்ளது. மொத்தம் மூன்று நினைவுப் பொருள் விற்பனையங்கள் உள்ளன.  
மேலும் திரைப்பட துறைச் சார்ந்த, படப்பிடிப்பாளர் சிலை, மின்விளக்கை ஏந்தி நிற்கும் உதவியாளர் சிலை, படப்பிடிப்பின் போது நடிகைகள் அமருவதற்கான வெங்கலக் கதிரை, மற்றும் திரைப்பட படப்பிடிப்புகளின் போது பயன்படும் உபகரணங்களின் மாதிரி வடிவங்கள், தூபிகள் என, இந்த நட்சத்திர ஒழுங்கை நெடுகிலும் காணப்படுகின்றன. நட்சத்திரங்களின் ஒழுங்கையின் ஆரம்பப் பகுதியில் ஒரு திறந்தவெளி அரங்கம் ஒன்றும் உள்ளது. சில நேரங்களில் அந்த அரங்கில் கலை நிகழ்ச்சிகள் இடம் பெறும். இந்த திறந்தவெளி அரங்கின் முன்பாக உள்ள கட்டடத்தில் பொதிக்கப்பட்டுள்ள ஒரு பெரிய தொலைக்காட்சியில் ஹொங்கொங் நட்சத்திரங்கள் தொடர்பான நிகழ்வுகள் காண்பிக்கப்பட்ட வண்ணமே இருக்கும்.
# நட்சத்திரங்களின் சாலை

## ஹொங்கொங் தீவின் அகலப்பரப்பு காட்சி

இந்த நட்சத்திரங்களின் சாலையில் இருந்து பார்த்தால் விக்டோரியா துறைமுகத்தின் எதிரே, ஹொங்கொங் தீவில் உள்ள வானளாவி கட்டடங்களின் காட்சி காண்போரின் கண்களை கொள்ளைகொள்ள வைக்கும். இரவு நேர காட்சி வண்ண மின்னலங்காரங்களுடன் மிளிரும். ஹொங்கொங் வரும் சுற்றுலா பயணிகள், இந்த அருமையானக் காட்சியை அநேகமாக காணத் தவறுவதில்லை. இதனால் இந்த நட்சத்திரங்களின் ஒழுங்கை ஹொங்கொங்கில் காண்போர் கவரிடங்களில், பிரசித்திப்பெற்ற இடங்களில் ஒன்றாகும்.
# நட்சத்திரங்களின் சாலை

## மேலதிகத் தகவல்கள்

நட்சத்திரங்களின் ஒழுங்கையின் தொடர்ச்சியாக, மணிக்கூட்டு கோபுரம் பக்கம் செல்லும் உலாச்சாலை நெடுகிலும் நிழல்படப் பிடிப்பாளர்கள் கூவியழைத்த வண்ணம் இருப்பார்கள். HK$10.00 இலிருந்து HK$60.00 டொலர்கள் வரை நிழல்படத்தின் அளவிற்கு ஏற்ப விலை கூறுவார்கள். விலைய சற்று குறைத்தும் கேட்கலாம். இரண்டு நிமிடங்களில் நிழல் படத்தைப் பெற்றுக்கொள்ளலாம். அதே இடத்தில் சில உருவம் வரையும் ஓவியர்களும் உள்ளனர். 20 நிமிடங்களில் ஒருவரின் மாதிரிப் படத்தை வரைந்து கொடுக்கும் வல்லவர்கள் அவர்கள். அதற்கான கட்டணமாக HK$90 டொலர் அறவிடுகின்றனர்.  
அத்துடன் உலாச்சாலையின் சிம் சா சுயி மணிக்கூட்டு கோபுரம் முன்பாக விக்டோரியா துறைமுகத்தை கடல் வழியாக ஒரு சுற்று சுற்றி வருவதற்கான உல்லாசப் படகும் சேவையும் உள்ளது. அதற்கான கட்டணம் வயது வந்தோருக்கு HK$350.00, சிறியோருக்கு HK$270.00 டொலரும் ஆகும்.
# மார்ட்லெட் நடவடிக்கை

**மார்ட்லெட் நடவடிக்கை** (*Operation Martlet*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு போர் நடவடிக்கை. இது பிரான்சின் கான் நகரைக் கைப்பற்ற நடந்த முயற்சிகளில் ஒன்றான எப்சம் நடவடிக்கையின் ஒரு பகுதியாகும். இது டாண்ட்லெஸ் நடவடிக்கை (Operation Dauntless) என்றும் அழைக்கப்படுகிறது.  
பிரான்சு மீதான நேச நாட்டு கடல்வழிப் படையெடுப்பு நார்மாண்டியில் ஜூன் 6, 1944ல் தொடங்கியது. அதன் இலக்குகளில் ஒன்று கான் நகரைக் கைப்பற்றுவதாகும். பிரான்சின் உட்பகுதிக்கு முன்னேற கான் நகரைக் கட்டுப்பாட்டில் கொண்டு வருவது அவசியம் என்பதால் அதனைக் கைப்பற்ற நேச நாட்டுப் படைகள் தொடர் கான் சண்டை முயற்சிகளை மேற்கொண்டன. அவற்றுள் ஒன்று எப்சம் நடவடிக்கை. இந்த நடவடிக்கையில் கான் நகரின் அருகிலுள்ள ஓடோன் பள்ளத்தாக்கைக் கைப்பற்ற பிரிட்டானிய 8வது கோர் முயற்சி செய்தது. 30வது கோரின் தாக்குதலை மறைத்து ஜெர்மானியர்களின் கவனத்தைத் திசைதிருப்ப மார்ட்லெட் நடவடிக்கை மேற்கொள்ளப்பட்டது. 8வது கோரின் தாக்கச்சு (attack axis)க்கு பக்கவாட்டு பாதுகாப்பு (flank security) அளிக்கும் பொறுப்பு பிரிட்டானிய 49வது காலாட்படை டிவிசனுக்கு வழங்கப்பட்டது. இதற்காக ராரே முகட்டினையும் அதை சுற்றியிருந்த கிராமங்களையும் கைப்பற்ற ஜூன் 26ம் தேதி 49வது டிவிசன் முன்னேறத் தொடங்கியது. 8வது கோரின் பக்கவாட்டினைப் பாதுகாக்கத் தவறி விட்டாலும் ஒரு வாரகால சண்டைக்குப் பின்னர் ராரே முகட்டுப் பகுதியைக் கைப்பற்றி நேசநாட்டுப் படைகளின் கட்டுப்பாட்டில் கொண்டு வந்தது.
# சிம் சா சுயி பள்ளிவாசல்

பள்ளிவாசல், வான்பார்வை]]
**கவுலூன் பள்ளிவாசல்** *(Kowloon Masjid)* ஹொங்கொங்கில் உள்ள நான்கு பெரிய பள்ளிவாசல்களில் ஒன்றாகும். இதனை "சிம் சா சுயி பள்ளிவாசல்" என்றே இங்குள்ளவர்களால் அழைக்கப்படுகிறது; காரணம் இப்பள்ளி வாசல் சிம் சா சுயி நகரில், நாதன் வீதியில் இருப்பதனாலாகும். சுங்கிங் கட்டடத்தில் இருந்து சில மீட்டர் தூரத்திலேயே இப்பள்ளிவாசல் உள்ளது. இப்பள்ளிவாசலின் அமைவு, நாதன் வீதியை முகப்பாகவும், மற்ற மூன்று பக்கங்களையும் கவ்லூன் பூங்காவையும் அமைவிடமாகக் கொண்டுள்ளது. தற்போது சிம் சா சுயி நகரில் இருக்கும் மிகப் பெரிய இஸ்லாமிய மையமாகவும் இது விளங்கின்றது. இப்பள்ளிவாசலில் தோராயமாக 2000 பேர் ஒரே நேரத்தில் தொழுகையில் ஈடுபடக்கூடிய இட வசதி உள்ளது.
# சிம் சா சுயி பள்ளிவாசல்

## வரலாறு

இந்த கவுலூன் பள்ளிவாசல் 1896 ஆம் ஆண்டளவில் உருவானதாகும். ஹொங்கொங், கவுலூன் பகுதியை பிரித்தானியர் கைப்பற்றிய காலகட்டத்தில், பிரித்தானியப் படையணிகளில் இந்தியரும் இருந்தனர். அந்த இந்தியர்களில் இஸ்லாம் மார்க்கத்தினாராக இருந்த படைச் சிப்பாய்கள், அப்போது முகாமாக இருந்த இடமான, இன்றைய பள்ளிவாசல் அமைந்திருக்கும் இடத்தில் அப்போது தொழுவதற்கான கூடமாக பயன்படுத்தினர். அதன் பின்னரான காலங்களிலேயே அதே இடத்தில் பள்ளிவாசல் கட்டும் திட்டங்கள் ஏற்படலாகின. இந்த பள்ளிவாசலுக்கான கட்டுமானப் பணிகளுக்கு, முதன்மையாய் நின்று உழைத்தவர்களில் ஒருவர் செல்வக்கனி முஹம்மது யூனூஸ் எனும் தமிழராகும். இவர் தனது நேரடித் தொடர்பின் ஊடாக அரேபிய அரசுடன் தொடர்புகொண்டு, நிதி பெற்று இந்த பள்ளிவாசலுக்கான கட்டுமானப் பணிகளைத் தொடர காரணமாகியுள்ளார்.
# சிம் சா சுயி பள்ளிவாசல்

## பொறுப்புகள்

தற்போது இப்பள்ளிவாசலின் முதன்மை பொறுப்புகள் பாக்கிஸ்தானியர் வசமே உள்ளன. இருப்பினும் முக்கிய விழாக்களின் போது அழைத்து கௌரவிக்கப்படும் ஒரு நபராக செல்வக்கனி முஹம்மது யூனூஸ் விளங்குகிறார். அரேபிய செய்தித்தாள்களிலும் அவரது செயலைப் பாராட்டி செய்திகள் வந்துள்ளன.
# விக்கிப்பீடியா:உங்களுக்குத் தெரியுமா/ஜனவரி 4, 2011

- ஆத்திரேலியப் பிரதமர் **ஹரல்ட் ஹோல்ட்** (படம்) 1967 டிசம்பர் 17 இல் விக்டோரியா மாநிலத்தின் செவியட் கடலில் குளிக்கும் போது காணாமல் போனவர் இதுவரையில் கண்டுபிடிக்கப்படவில்லை.  
- சில வகை நோய்கள் கொண்ட குழந்தை ஒன்றினைக் காப்பதற்காகப் பிறக்கும் வேறொரு உடன்பிறப்புக் குழந்தை **உயிர்காப்பு உடன்பிறப்பு** எனப்படுகிறது.  
- ஆங்கிலம் பேசும் உலகெங்கும் அரசமைப்பு சட்டங்களின்படி ஆட்சி நடக்க வழி வகுத்த முன்னோடி ஆவணம் **மாக்னா கார்ட்டா**.  
- பண்டையத் தமிழகத்தில் வட பாண்டி நாடல்லாத தமிழகம் **கொடுந்தமிழ் நாடு** என வழங்கப்பட்டு, பன்னிரெண்டு பிரிவுகளாக பிரிக்கப்பட்டிருந்தது.  
- 1920களில் அமெரிக்காவின் பிரபல குற்றக் குழுத் தலைவராக விளங்கிய **அல் கபோன்** கொலை, கொள்ளை என பல வகைக் குற்றங்களைச் செய்திருந்தாலும், வரி ஏய்ப்புக்காக சிறை தண்டனை பெற்றார்.
# 1962 ஆசிய விளையாட்டுப் போட்டிகள்

**நான்காவது ஆசிய விளையாட்டுப் போட்டிகள்**, (*IV Asian Games*) ஆகஸ்ட் 24 1962 முதல் செப்டெம்பர் 4 1962 வரை இந்தோனேசியா ஜகார்த்தாவில் நடைபெற்றது. இதில் 16 ஆசிய நாடுகளைச் சேர்ந்த 1460 வீரர்கள் பங்கேற்றனர். நான்காவது ஆசிய விளையாட்டுப் போட்டிகளில் 13 விளையாட்டுகள் இடம்பெற்றன.
# 1962 ஆசிய விளையாட்டுப் போட்டிகள்

## பங்குபெற்ற நாடுகள்

-
-
-
-
-
-
-
-  
-
-
-
-
-
-
-
-
# 1962 ஆசிய விளையாட்டுப் போட்டிகள்

## விளையாட்டுக்கள்

அதிகாரபூர்வமாக 13 விளையாட்டுக்கள் இடம்பெற்றன. அவை:
- தடகளம்
- கூடைப் பந்து
- காற்பந்தாட்டம்
- நீச்சற் போட்டி
- பாரம்தூக்குதல்
- குத்துச்சண்டை
- துப்பாக்கிச்சுடுதல்
- மற்போர்
- சைக்கிள் ஓட்டம்
- மட்டைப்பந்து
- மேசைப்பந்து
- டெனிஸ்
- கைப்பந்து
# 1962 ஆசிய விளையாட்டுப் போட்டிகள்

## மொத்தப் பதக்கங்கள்

- போட்டியில் ஒதுக்கப்பட்ட தங்கப் பதக்கங்களின் எண்ணிக்கை - 127
- வெள்ளிப் பதங்களின் எண்ணிக்கை - 126
- வெண்கலப் பதங்களின் எண்ணிக்கை - 128
- மொத்தப் பதக்கங்கள் - 381
# 1962 ஆசிய விளையாட்டுப் போட்டிகள்

## நாடுகள் பெற்ற பதக்கங்கள்

<onlyinclude>
| }</onlyinclude> |  |  |  |  |  |  |
| --- | --- | --- | --- | --- | --- | --- |
| 1 | align= | 73 | 65 | 23 | 161 |  |
| - | 2 | align= | 21 | 26 | 30 | 77 |
| 3 | align= | 12 | 13 | 27 | 52 |  |
| 4 | align= | 7 | 4 | 16 | 27 |  |
| 5 | align= | 4 | 4 | 7 | 15 |  |
| 6 | align= | 3 | 4 | 4 | 11 |  |
| 7 | align= | 2 | 5 | 5 | 12 |  |
| 8 | align= | 2 | 3 | 5 | 10 |  |
| 9 | align= | 2 | 1 | 7 | 10 |  |
| 10 | align= | 1 | 0 | 1 | 2 |  |
| 12 | align= | 0 | 0 | 1 | 1
<onlyinclude> |  |
# ராக்ஃபெல்லர் மையம்

**ராக்ஃபெல்லர் மையம்** அல்லது **ராக்ஃபெல்லர் பிளாசா** என்பது 19 வணிகக் கட்டிடங்களை உள்ளடக்கிய ஒரு கட்டிடத் தொகுதி ஆகும். நியூ யார்க் நகரத்தின் 48 ஆவது தெருவிலும், 51 ஆவது தெருவிலும் அமைந்துள்ள இக் கட்டிடத் தொகுதி 22 ஏக்கர் (89,000 சதுர மீட்டர்) பரப்பளவில் உள்ளது. இந் நிலம் ஐந்தாம், ஆறாம் அவெனியூக்களுக்கு இடைப்பட்ட பகுதியை உள்ளடக்கியுள்ளது. நடுநகர மான்கட்டன் மையப் பகுதியில் உள்ள இக் கட்டிடத் தொகுதி, ஒரு காலத்தில் உலகின் முதற் பணக்காரராக இருந்த ராக்ஃபெல்லர் குடும்பத்தினரால் கட்டப்பட்டது. 1987 ஆம் ஆண்டில் இது ஐக்கிய அமெரிக்காவின் தேசிய வரலாற்றுச் சின்னமாக அறிவிக்கப்பட்டது.
# ராக்ஃபெல்லர் மையம்

## வரலாறு

ராக்ஃபெல்லர் மையம் என்னும் பெயர், இளைய சான் டி. ராக்ஃபெல்லர் என்பவரது பெயரைத் தழுவியது. இவரே இது அமைந்துள்ள நிலத்தை 1928 ஆம் ஆண்டு கொலம்பியாப் பல்கலைக் கழகத்திடமிருந்து ஒற்றிக்குப் பெற்று 1930 ஆம் ஆண்டில் இதன் வளர்ச்சித் திட்டத்தைத் தொடங்கினார். இந்த இடத்தில் கூட்டு முயற்சி மூலம் பெருநகர ஒப்பேரா கழகத்துக்காக ஒப்பேரா மாளிகை ஒன்றை அமைப்பதற்கே ராக்ஃபெல்லர் முதலில் திட்டமிட்டார். எனினும், 1929 ஆம் ஆண்டின் பங்குச் சந்தை வீழ்ச்சியைத் தொடர்ந்து பெருநகர ஒப்பேராக் கழகம் திட்டத்தில் இருந்து பின்வாங்கியது. இதனால் ராக்ஃபெல்லருக்கு இரண்டு வழிகளே இருந்தன. ஒன்று திட்டத்தை முற்றாகக் கைவிடுவது. இரண்டாவது, அவர் மட்டுமே முதலிட்டுத் திட்டத்தை முன்னெடுத்துச் செல்வது. மூன்று முறை ஒவ்வொன்றும் 21 ஆண்டுகளுக்குப் புதுப்பிக்கத்தக்கதும் மொத்தம் 87 ஆண்டுகளுக்கும் பயன்படுத்தத் தக்கதுமான ஒழுங்குடன் முதலில் 24 ஆண்டுகள் ஒற்றிக்கு எடுத்த நிலத்தில் தனியாகவே திட்டத்தைத் தொடர ராக்ஃபெல்லர் முடிவெடுத்தார். இந்த ஒற்றிச் செலவுக்காக பெருநகர ஆயுள் காப்பீட்டுக் கம்பனியிடம் கடன் பெற்றார். தனது எண்ணெய் நிறுவனப் பங்குகளை விற்பதனால் பெறப்பட்ட பணம் பிற செலவுகளுக்குப் பயன்பட்டது.  
தற்காலத்தில் மேற்கொள்ளப்பட்ட தனியார் கட்டிடத் திட்டங்களில் மிகவும் பெரியது இதுவாகும். ஆர்ட் டெக்கோ பாணியில் அமைந்த 14 கட்டிடங்கள் 1930 ஆம் ஆண்டு மே 17 இல் தொடங்கப்பட்டது. 1039 நவம்பர் 1 ஆம் நாள் திட்டம் நிறைவேற்றப்பட்டது. இத் திட்டத்தின் தலைமைக் கட்டிடக் கலைஞர் ரேமண்ட் ஊட் (Raymond Hood) ஆவார். கட்டிட ஒப்பந்தகாரரும், மேலாண்மை முகவரும் சான் ஆர். தொட் (John R. Todd) என்பவர்.
# ஹொங்கொங் பூங்காக்களின் பட்டியல்

ஹொங்கொங்கின் மொத்த நிலப்பரப்பின் அளவில் 1104 சதுர கிலோ மீட்டர்களாகும். அதாவது யாழ்ப்பாண மாவட்டத்தின் நிலப்பரப்பை விடவும் குறைவான நிலப்பரப்பையே கொண்டுள்ள நாடாகும். இருப்பினும் இந்த சிறிய நிலப்பரப்பிற்குள்ளும் பொது மக்களின் நலன் கருதி, ஹொங்கொங் எங்கும் நூற்றுக்கணக்கான அழகியப் பூங்காக்களை ஹொங்கொங் அரசாங்கம் உருவாக்கி பராமறித்து வருகிறது. அவற்றில் அதிகமான பூங்காக்களை முசுப்பாற்றல் மற்றும் பண்பாட்டு சேவைத் திணைக்களம் பொறுப்பேற்று பராமறிக்கின்றது. ஒரு பூங்காவை விட மற்றப் பூங்கா அழகாகவும், சுத்தமாகவும், கலைநயம் மிக்கவையாகவும் இவைகள் உள்ளன.  
ஹொங்கொங் பூங்காக்களின் அட்டவணையை மூன்று பிரதானப் பகுதிகளாக ஹொங்கொங் தீவு பகுதி, கவுலூண் மற்றும் புதிய கவுலூண் பகுதி, புதிய கட்டுப்பாட்டுப் பகுதி என கீழே அட்டவணை இடப்பட்டுள்ளன.
# ஹொங்கொங் பூங்காக்களின் பட்டியல்

## ஹொங்கொங் தீவு

- எபர்டீன் உலாச்சாலை பூங்கா (Aberdeen Promenade)
- பிலேக் பூங்கா (Blake Garden)
- சை வான் பூங்கா (Chai Wan Park)
- சாட்டர் பூங்கா (Chater Garden)
- செங் கொங் பூங்கா (Cheung Kong Park)
- சொய் சாய் வூ பூங்கா (Choi Sai Woo Park)
- கொன்னட் முசுப்பாற்றகம் (Connaught Place)
- ஹார்கோட் பூங்கா (Harcourt Park)
- ஹொலிவூட் வீதி பூங்கா (Hollywood Road Park)
- ஹொங்கொங் பூங்கா (Hong Kong Park)
- ஹொங்கொங் விலங்கியல் மற்றும் தாவரவியல் பூங்கா (Hong Kong Zoological and Botanical Gardens)
- அரசர் ஜோர்ஜ் வி நினைவுப் பூங்கா, சுங் வான் (King George V Memorial Park)
- குவாறிக் குடா பூங்கா (Quarry Bay Park)
- சை யிங் புன் பூங்கா (Sai Ying Pun Park)
- சிலை செஞ்சதுரம் (Statue Square)
- சன் யெத் சென் நினைவு பூங்கா (Sun Yat Sen Memorial Park)
- வொங் நய் ச்சுங் நீர்தேக்கப் பூங்கா (Wong Nai Chung Reservoir Park)
- விக்டோறியா பூங்கா (Victoria Park)
- விக்டோறியா சிகரப் பூங்கா (Victoria Peak Park)
# ஹொங்கொங் பூங்காக்களின் பட்டியல்

## கவுலூன் மற்றும் புதிய கவுலூன் பகுதி

- பான் சுயி பூங்கா (Fan Shui Park)
- பா ஹுய் பூங்கா (Fa Hui Park)
- ஹொய் சாம் பூங்கா (Hoi Sham Park)
- ஹட்சிசன் பூங்கா (Hutchison Park)
- அரசர் ஜோர்ஜ் வி நினைவு பூங்கா, கவ்லூன் (King George V Memorial Park, Kowloon)
- கிங்க்ஸ் பூங்கா (King's Park)
- கோ சான் வீதி பூங்கா (Ko Shan Road Park)
- கவுலூன் பூங்கா (Kowloon Park)
- கவுலூன் சாய் பூங்கா (Kowloon Tsai Park)
- நாண் லியான் பூங்கா (Nan Lian Garden)
- கவுலூன் மதில் நகர் பூங்கா (Kowloon Walled City Park)
- லாய் சி கொக் பூங்கா (Lai Chi Kok Park)
- மோர்ஸ் பூங்கா (Morse Park)
- நம் சொங் பூங்கா (Nam Cheong Park)
- சம் சுயி போ பூங்கா (Sham Shui Po Park)
- செக் கிப் மேய் பூங்கா (Shek Kip Mei Park)
- சுங் வொங் டொய் பூங்கா (Sung Wong Toi Park)
- டுங் சாவ் வீதி பூங்கா (Tung Chau Street Park)
- நகராட்சி நூற்றாண்டு பூங்கா (Urban Council Centenary Garden)
# ஹொங்கொங் பூங்காக்களின் பட்டியல்

## புதிய கட்டுப்பாட்டகம்

- பென்போல்ட் பூங்கா (Penfold Park)
- சா டின் பூங்கா (Sha Tin Park)
- சிங் யீ பூங்கா (Tsing Yi Park)
- மத்திய குவாய் சுங் பூங்கா (Central Kwai Chung Park)
- மாவொன் சான் பூங்கா (Ma On Shan Park)
- வட மாவட்டப் பூங்கா (North District Park)
- போ ஹொங் பூங்கா (Po Hong Park)
- போ சுயி பூங்கா (Po Tsui Park)
- சிங் முன் வெளி பூங்கா (Shing Mun Valley Park)
- டய் போ நீர்நிலைப் பூங்கா (Tai Po Waterfront Park)
- டின் சுயி வாய் பூங்கா (Tin Shui Wai Park)
- சிங் யீ உலாச்சாலை பூங்கா (Tsing Yi Promenade)
- சுன் வான் பூங்கா (Tsuen Wan Park)
- சுன் வான் றிவேரா பூங்கா (Tsuen Wan Riviera Park)
- ச்சுன் முன் பூங்கா (Tuen Mun Park)
- யுன் சாவ் கொக் பூங்கா (Yuen Chau Kok Park)
- யுங் லோங் பூங்கா (Yuen Long Park)  
(**குறிப்பு:** இவ்வட்டணை முழுமையானதல்ல)
# ஹொங்கொங் பூங்காக்களின் பட்டியல்

## வெளியிணைப்புகள்

- Top 10: Hong Kong Picnics, Parks & Gardens
- Parks and Gardens in Hong Kong
- Parks & Garden in Kowloon
# தனென்பர்க் நினைவுச்சின்னம்

**தனென்பர்க் நினைவுச்சின்னம்** (Tannenberg Memorial), 1914 ஆம் ஆண்டில் இடம்பெற்ற தனென்பர்க் சண்டையின் போது இறந்த செருமன் போர்வீரர்களின் நினைவாகக் கட்டப்பட்டது. இச் சண்டைக்கு, நடுக்காலத்தில் இடம்பெற்ற தனென்பர்க் சண்டை (1410) ஐப் பின்பற்றிப் பெயரிடப்பட்டது. இச் சண்டையில் செருமன் படைகள் வெற்றிபெற்றன. அப்படையின் தளபதி பால் வொன் இன்டென்பர்க் (Paul von Hindenburg) ஒரு தேசிய வீரராகக் கருதப்பட்டதுடன் பிற்காலத்தில் செருமனியின் நாட்டுத் தலைவர் ஆனார்.  
1924 ஆம் ஆண்டில் இச் சண்டையின் பத்தாவது ஆண்டு நிறைவின்போது, இன்டென்பர்க்கின் கட்டளையின் பேரில் இன்று போலந்தில் உள்ளதும் ஆல்சுட்டைனெக் என அழைக்கப்படுவதுமான ஓகென்சுட்டீன் என்னும் இடத்திற்கருகில் இந்த நினைவுச் சின்னத்தைக் கட்டுவதற்கான வேலைகள் தொடங்கப்பட்டன. இந்நினைவுச் சின்னத்தை பெர்லினைச் சேர்ந்த யொகான்னசு குரூகர், வால்ட்டர் குரூகர் என்னும் கட்டிடக்கலைஞர்கள் வடிவமைத்தனர். 1927 ஆம் ஆண்டில் இது கட்டி முடிக்கப்பட்டது. எண்கோணத் தள் வடிவம் கொண்ட இக் கட்டிடத்தின் ஒவ்வொரு பக்கத்தினதும் நடுவில் 67 அடி உயரம் கொண்ட ஒவ்வொரு கோபுரமாக 8 கோபுரங்கள் உள்ளன. இது புனித ரோமப் பேரரசர் இரண்டாம் பிரெடெரிக்கின் கோட்டை, இசுட்டோன்கெஞ்சு (Stonehenge) ஆகியவற்றைப் பின்பற்றி வடிவமைக்கப்பட்டது.  
செருமன் நாட்டுத் தலைவராக இருந்த இன்டென்பர்க் 1934 ஆம் ஆண்டில் இறந்தபோது அவரது விருப்பத்துக்கு மாறாக அவரது உடலும் இங்கேயே அடக்கம் செய்யப்பட்டது. பின்னர் 1921 ஆம் ஆண்டிலேயே இறந்த அவரது துணைவியின் உடலையும் இங்கேயே அடக்கம் செய்தனர்.
# தனென்பர்க் நினைவுச்சின்னம்

## புதிய நில அறை

இன்டென்பர்க்கின் உடல் முதலில் 1934 ஆகத்து 7 ஆம் நாள் நினைவுச் சின்னத்தின் நடு முற்றப் பகுதியிலேயே அடக்கம் செய்யப்பட்டது. 1935 அக்டோபர் 2 ஆம் தேதி இன்டென்பர்க்கின் பிறந்தநாளன்று இன்டென்பர்க்கின் உடல் அது வைக்கப்பட்டிருந்த வெண்கலப் பேழையுடன் புதிய இடத்துக்கு மாற்றப்பட்டது. இதே நேரம், அனோவரில் குடும்ப இருகாட்டில் அடக்கம் செய்யப்பட்டிருந்த அவரது மனைவியின் உடலும் தோண்டி எடுக்கப்பட்டு இங்கே அடக்கம் செய்யப்பட்டது. புதிய நில அறை ஒன்று தெற்குக் கோபுரத்துக்குக் நேர் கீழே 1935 ஆம் ஆண்டு இறுதியில் கட்டி முடிக்கப்பட்டது. இந்த நில அறைக்கு வாயில் ஏற்படுத்துவதற்காக இன்டென்பர்க்கின் உடலையும் 1914 இல் அடக்கம் செய்யப்பட்ட இன்னாரென்று அறியப்படாத 20 போர்வீரர்களின் உடல்களையும் தோண்டி எடுத்தனர். அப்பகுதியின் நில மட்டம் 8 அடி (2.4 மீ) குறைக்கப்பட்டு, நாற்புறமும் படிகள் அமைக்கப்பட்டன. போர்வீரர்களின் உடல்களை மீண்டும் அங்கிருந்த சிற்றாலயத்தில் அடக்கம் செய்தனர். இன்டென்பர்க்கின் நில அறை வாயிலில் குரூகர் சகோதரர்களால் வடிவமைக்கப்பட்ட 14 அடி உயரம் கொண்ட இரண்டு கருங்கற் சிற்பங்கள் இருந்தன. இந்த அறைக்கு வெளியே எந்நேரமும் இரண்டு காவலர்கள் நிறுத்தப்பட்டனர்.
# தனென்பர்க் நினைவுச்சின்னம்

## சோவியத் படையெடுப்பு

1945 ஆம் ஆண்டு சனவரியில் சோவியத் படைகள் கிழக்குப் பிரசியாவுக்குள் நுழைந்தன. இட்லர், இரண்டு உடல்களையும் மீண்டும் தோண்டி எடுக்குமாறு கட்டளையிட்டார். இவ்வுடல்களை முதலில் பெர்லினுக்குச் சற்று வெளியே இருந்த நிலக்கீழ் அறைகளில் வைத்திருந்தனர். பின்னர் அவற்றை செருமன் பேரரசர் முதலாம் வில்லியம், பிரசியாவின் இரண்டாம் பிரெடெரிக் ஆகியோரின் உடல்களுடன் பர்ண்தெரோட் என்னும் ஊருக்கு அருகில் உள்ள உப்புச் சுரங்கம் ஒன்றுக்கு மாற்றின்ர். இந்நான்கு உடல்களும் அவசர அவசரமாக 14 மைல்கள் நீளமான உப்புச் சுரங்கத்தில் 1800 அடி ஆழத்தில் சுவரொன்றுக்குப் பின்னால் அடக்கம் செய்தனர். 1945 ஆம் ஆண்டு ஏப்ரலில் அமெரிக்கப் படைகள் இவற்றைக் கண்டுபிடித்துச் செருமனியில் உள்ள மார்பர்க் அன் டெர் லான் என்னும் இடத்துக்குக் கொண்டு சென்றனர். 1946 ஆகத்து மாதத்தில் இன்டென்பர்க்கினதும் அவரது மனைவியினதும் உடல்கள் சென் எலிசபெத் தேவாலயத்தில் அடக்கம் செய்யப்பட்டன.  
1945 சனவரி 21 ஆம் தேதி செருமன் படைகள் பின்வாங்கிச் செல்லுமுன்னர் இந்நினைவுச் சின்னத்தின் ஒரு பகுதியை வெடிவைத்துத் தகர்த்தனர். 22 ஆம் தேதி 30 தொன் வெடி மருந்துகளைக் கொண்டு எஞ்சிய பகுதிகளும் தகர்க்கப்பட்டன. 1952-53 காலப்பகுதியிலேயே போலந்து வீரர்கள் அழிபாடுகளை முற்றாக அகற்றினர்.
# தனென்பர்க் நினைவுச்சின்னம்

## இன்றைய நிலை

120 ஏக்கர் (0.49 ச.கிமீ) பகுதியில் அமைந்திருந்த இந்த நினைவுச் சின்னம் இருந்ததற்கு அடையாளமாக இன்று ஒரு சிறிய மேடு மட்டுமே எஞ்சியுள்ளது. நிலவறை இருந்த பகுதியில் புதர் மண்டிய ஒரு சிறிய குழியும், ஆங்காங்கே எஞ்சிய கற்துண்டுகளும் காணப்படுகின்றன. இங்கிருந்து எடுக்கப்பட்ட கருங்கற்களை ஆல்சுட்டீனில் சோவியத் போர் நினைவுச் சின்னங்கள் கட்டுவதற்குப் பயன்படுத்தியதாகத் தெரிகிறது.
# மாயை

**மாயை** என்பது இந்தியத் தத்துவங்களில் பெரிதும் தாக்கத்தை ஏற்படுத்தியிருக்கும் பதங்களில் (சொல்) ஒன்று. இது வேதாந்தம் சிறப்பாக 1. சங்கர வேதாந்தம்,2. சைவ சித்தாந்தம் என்பவற்றில் முதன்மை பெறும் விடயமாகும்.
# மாயை

## சங்கர வேதாந்தம்

சங்கர வேதாந்தத்தில் மாயை பெறும் இடம் இன்றியமையாததாகும். சங்கரர் மாயைக்கு பிரதான இடத்தைக் கொடுத்துள்ளார். பிரம்மம் உலகாகவும், ஆன்மாவாகவும் தோன்றுதற்கு மாயையே காரணம் என்கின்றார். மாயைக்கு இவர் கொடுத்த முக்கியத்தினாலேயே சங்கரரை 'மாயாவாதி' என்று அழைக்கும் மரபு உண்டு.
# மாயை

## மாயையின் குணங்கள்

அத்வைதிகளின் கருத்துப்படிபிரம்மத்தை மறைத்து, நிலையில்லாத பொருளை நிலையானது எனக் காட்டுவது மாயை.
: மா = ஒடுங்குதல்
: யா = விரிதல்
மாயை எனும் சொல்லே உலகம் தன்னிலிருந்து தோன்றுவதற்கும், தன்னில் வந்து ஒடுங்குவதற்கும் அடிப்படைத் தத்துவம் ஆகும்.
(தமிழில், மாயம் என்பது தெளிவில்லாமை, குழப்பம், மறைந்து போகும் தன்மை என்ற பல பொருட்களில் பயன்படுத்தப் படுகின்றது.)
# மாயை

## சங்கர வேதாந்தத்தின்படி மாயையின் தோற்றம்

பிரம்மத்தின் ஒரு சிறு அம்சமே(பகுதி) மாயை. இந்த மாயை சத்வகுணம், இரசோகுணம் மற்றும் தாமசகுணம் எனும் முக்குணங்களுடன் விண்வெளி, காற்று, தீ, நீர், பருப்பொருட்கள் (விண்மீன்கள், கோள்கள், உயிரினங்கள் (மனிதன் உட்பட)) ஐந்து பூதங்களைத் தோற்றுவித்தது. மாயை தோற்றுவித்த இவ்வைந்து பூதங்களும் நிலையற்றவை. நிலையாக தோண்றுவது போல் தோற்றமளிக்கும் விண்மீன்களும் ஒரு காலத்தில்
அழிவுக்கு உட்பட்டதுதான். ஊழிக்காலத்தில் இவையெல்லாம் பிரம்மத்திடம் ஒன்றித்துவிடும்.
பிரம்மத்தை கூட விளக்கி விடுவார்கள் சங்கர வேதாந்திகள். ஆனால் மாயையின் குணங்களை விளக்க வாயால் முடியாது (அநிர்வசனீயம்) என்பர். பிரம்மத்திற்கு முதலும் முடிவும் இல்லையோ, அதே போல் மாயைக்கும் முதலும் முடிவும் இல்லை என்பர்.
# மலாயா கூட்டமைப்பு

**மலாயா கூட்டமைப்பு** (*Federation of Malaya*) என்பது 1948 சனவரி 31 முதல் 1963 செப்டம்பர் 16 வரையில் இருந்த 11 மாநிலங்களின் கூட்டமைப்பு ஆகும். ஒன்பது மலாய் மாநிலங்கள் மற்றும் பினாங்கு, மலாக்கா ஆகிய பிரித்தானிய குடியேற்றங்கள் உள்ளிட்ட 11 மாநிலங்களும் இணைந்த இக்கூட்டமைப்பு பின்னர் 1963 செப்டம்பர் 16 இல் மலேசியா என்ற பெயரில் ஒரே நாடாயின.
# மலாயா கூட்டமைப்பு

## வரலாறு

1946 முதல் 1948 வரை 11 மாநிலங்களும் மலாயா ஒன்றியம் என்ற பெயரில் பிரித்தானியக் குடியேற்ற நாடாயின. மலாய் தேசியவாதிகளின் எதிர்ப்பை அடுத்து இந்த ஒன்றியம் கலைக்கப்பட்டு மலாயா கூட்டமைப்பு ஆனது. இக்கூட்டமைப்பு மலாய் ஆட்சியாளர்களின் அடையாளத்தை மீள உறுதிப்படுத்தியது.  
இக்கூட்டமைப்புக்குள், மலாய் மாநிலங்கள் ஐக்கிய இராச்சியத்தின் காப்புநாடுகளாக (*protectorate*) இருந்தாலும், பினாங்கு, மற்றும் மலாக்கா ஆகியன தொடர்ந்து பிரித்தானியக் காலனித்துவ ஆட்சியின் கீழ் இருந்தன.  
சிங்கப்பூர் மலாயாவின் ஒரு பகுதியாகக் கருதப் பட்டாலும், மலாயா ஒன்றியத்திலோ அல்லது மலாயாக் கூட்டமைப்பிலோ சிங்கப்பூர் இணையவில்லை.  
1957, ஆகத்து 31 இல் மலாயாக் கூட்டமைப்பு பொதுநலவாயத்தின் கீழ் விடுதலை பெற்றது. 1963-இல், மலாயா கூட்டமைப்பு சிங்கப்பூர், சரவாக், பிரித்தானிய வடக்கு போர்னியோ (இப்போதைய சபா) ஆகியவற்றுடன் இணைந்து மலேசியா என்ற பெயரில் ஒரு நாடாயின.  
1965 ஆகத்து 9-இல் சிங்கப்பூர் மலேசியாவில் இருந்து பிரிந்து தனிக் குடியரசாகியது.
# மலாயா கூட்டமைப்பு

## கூட்டமைப்பின் உறுப்பு நாடுகள்

- பெர்லிஸ்
- கெடா
- பினாங்கு
- பேராக்
- சிலாங்கூர்
- நெகிரி செம்பிலான்
- மலாக்கா
- ஜொகூர்
- பகாங்
- திராங்கானு
- கிளாந்தான்
# மலாயா கூட்டமைப்பு

## மக்கள்

<TABLE ="all" rules="all" ="0.4em" cellpadding="0.2em" >
<CAPTION>மலாயா கூட்டமைப்பின் மக்கள்தொகை</CAPTION>
<TR>
<TD>ஆண்டு
<TD>மலே
<TD>சீனர்
<TD>இந்தியர்
<TD>ஏனையோர்
</TH>
<TR>
<TD>1948
<TD>2,457,014
<TD>1,928,965
<TD>536,646
<TD>64,802
<TR>
<TD>1951
<TD>2,631,154
<TD>2,043,971
<TD>566,371
<TD>75,726
<TR>
<TD>மூலம்: *Annual Report on the Federation of Malaya: 1951* in C.C. Chin and Karl Hack, *Dialogues with Chin Peng* pp.&nbsp;380, 81.
</TABLE>
# அல் கபோன்

**அல் கபோன்** (*Al Capone*, 17 ஜனவரி 1899 – 25 ஜனவரி 1947) என்கிற **அல்ஃபோன்ஸ் கபோன்** ஒரு அமெரிக்க குற்றக் குழுத் தலைவர் (gangster) மற்றும் கடத்தல்காரர். இவர் ஓர் இத்தாலிய-அமெரிக்கர் ஆவார். இவர் பெருமளவில் மதுவைக் கடத்துதல் மற்றும் பதுக்கிவைத்தலில் ஈடுபட்டார். மேலும் விபசாரம் போன்ற மற்ற சட்டவிரோரதமான செயல்பாடுகளிலும் ஈடுபட்டார். இவற்றை சிகாகோ நகரில் 1920 முதல் 1931 வரை செய்தார்.  
இவர் புரூக்ளின், நியூ யார்க் நகரில் ஓர் இத்தாலிய குடும்பத்தில் பிறந்தார். 14 வயதில் பள்ளியிலிருந்து நீக்கப்பட்டதிலிருந்து சட்ட விரோத செயல்கள் செய்யும் கூட்டாளிகளுடன் சேர்ந்து பல சட்ட விரோத காரியங்களை செய்ய ஆரம்பித்தார். தன்னுடைய இருபதுகளில் இவர் சிகாகோ நகருக்கு இடம் பெயர்ந்தார். அங்கு மதுவிலக்கு காலத்தில் சட்ட விரோதமாக மதுவைக் கடத்தி விற்று பெரும் பணம் பண்ணும் நோக்கில் சென்றார். அங்கு, மதுவைக் கடத்துவதைத் தவிர்த்து மற்ற சட்டவிரோத செயல்களான அரசு அதிகாரிகளுக்கு லஞ்சம் கொடுப்பது, விபசாரம் போன்ற செயல்களிலும் ஈடுபட்டார். இத்தகைய தவறான செயல்கள் செய்தும், அந்நகரில் இவர் முக்கிய நபராக உருவெடுத்தார். சட்ட விரோத செயல்களில் ஈடுபட்டு ஈட்டிய பணத்தை பெருமளவில் தொண்டு நிறுவனங்களுக்கு கொடை அளித்தார். அதனால், பலரால் நவீன யுக "ராபின்ஹூட்"-ஆக தோற்றமளித்தார்.  
ஆயினும் புனிதர் வேலண்டைன் நாளில் நடந்த படுகொலையில் அவரது எதிராளிகள் ஏழு பேரை கொன்றது அம்பலமானதும் அவரது பேரும் புகழும் பலத்த அடி வாங்கியது. பின்னர் வரி ஏய்ப்பு வழக்கில் சிக்கி சிறைக்கு அனுப்பப்பட்டார். அவர் அல்கட்ராஸ் சிறையிலும் இருந்துள்ளார். அவரது கடைசி காலத்தில், அவரது மன மற்றும் உடல் நலம் பெரும் பாதிப்புக்குள்ளானது. நரம்பு மண்டல கிரந்தி நோயால் (neurosyphilis) அவர் பாதிக்கப்பட்டதே நலக் குறைவுக்கு காரணமாகும். 1947 சனவரி 25 அன்று வலிப்பு வந்த பின்னர் மாரடைப்பால் காலமானார்.
# தியெப்வால் நினைவுச்சின்னம்

**தியெப்வால் நினைவுச்சின்னம்** (*Thiepval Memorial*) எனப்படும் **சோம்மேயில் காணாமல் போனோருக்கான தியெப்வால் நினைவுச்சின்னம்** என்பது, முதலாம் உலகப் போரின் போது சோம்மே என்னும் இடத்தில் இடம்பெற்ற சண்டையில் காணாமல் போன 72,195 பிரித்தானியாவையும், பிற பொதுநலவாய நாடுகளையும் சேர்ந்த படையினரின் நினைவாகக் கட்டப்பட்ட நினைவுச் சின்னம் ஆகும். இது பிரான்சில் பிக்கார்டியேயில் உள்ள தியெப்வால் என்னும் ஊரில் உள்ளது.
# தியெப்வால் நினைவுச்சின்னம்

## அமைவிடம்

இந்த நினைவுச் சின்னம், முன்னைய தியெப்வால் மாளிகை அமைந்திருந்த இடத்திலிருந்து தென் கிழக்கே 200 மீட்டர் தொலைவில் அமைந்துள்ளது. இம் மாளிகை தியெப்வால் காட்டுப் பகுதிக்கு அருகே தாழ் நிலப்பகுதியில் இருந்தது. மாளிகைப் பகுதியில் போர்க்காலத்தில் அமைந்திருந்த மருத்துவ மையங்களைச் சுற்றியிருந்த ஏராளமான கல்லறைகளை இடம் மாற்ற வேண்டும் என்பதனால், மாளிகை இருந்த இடம் நினைவுச் சின்னம் கட்டுவதற்குப் பொருத்தமில்லாது இருந்தது.
# தியெப்வால் நினைவுச்சின்னம்

## கட்டிடம்

நாட்டுப்புறப் பகுதியில் அமைந்துள்ள இந்த நினைவுச் சின்னக் கட்டிடம் செங்கற்களால் கட்டப்பட்டு போர்ட்லாந்துக் கற்கள் பதிக்கப்பட்ட 16 தூண்களைக் கொண்டது. இது 150 அடி (46 மீ) உயரமானது. போர்க் காலத்தில் இப்பகுதியில் நிலக்கீழ் சுரங்கங்கள் அமைக்கப்பட்டிருந்ததால் கட்டிடத்தைத் தாங்குவதற்கு 19 அடி (6 மீ) தடிப்புள்ள அத்திவாரம் அமைக்கவேண்டி இருந்தது. சர் எட்வின் லுட்யென்சு என்னும் கட்டிடக்கலைஞர் வடிவமைத்த இக் கட்டிடம் 1928 ஆம் ஆண்டுக்கும் 1932 ஆன் ஆண்டுக்கும் இடையில் கட்டி முடிக்கப்பட்டது. உலகிலுள்ள பிரித்தானியப் போர் நினைவுச் சின்னங்களில் பெரியது இதுவே ஆகும். பிற்காலத்தில் அரசர் எட்டாம் எட்வர்டான அப்போதைய வேல்சு இளவரசர், பிரான்சின் சனாதிபதி அல்பர்ட் லெப்ருன் முன்னிலையில் 1932 ஆம் ஆண்டு சூலை 31 ஆம் நாள் திறந்து வைத்தார்.